Feliratkozás a Járvány hírlevélre Minden hétköznap elküldjük, amit a járványról tudni érdemes. Iratkozz fel, és vigyázzunk egymásra!

2019. január 2-tól 2019. február 1. reggel nyolc óráig "fokozott ellenőrzést" rendelt el Budapesten a város rendőrfőkapitánya. Ez a semlegesnek hangzó terminus technicus a gyakorlatban az állampolgári jogok súlyos korlátozását jelenti, amennyiben a rendőrök indoklás nélkül igazoltathatnak és vizsgálhatnak át bárkit, akit csak kedvük tart. A főkapitány a hivatalos indoklás szerint "jogsértő cselekmények elkövetésének megelőzése, felderítése és megszakítása érdekében" döntött a fokozott ellenőrzésről.

Jogállamban még a rendőrnek sincs joga indokolatlanul igazoltatni bárkit, még a magyar jogszabályok is célhoz kötik az igazoltatást. Ez alól ad felmentést az, ha a rendőrség vezetője fokozott ellenőrzést rendel el. A fokozott ellenőrzés szabályai szerint a rendőrök ilyenkor nem csupán igazoltathatnak, hanem "épületet, építményt, helyszínt, csomagot és járművet" is átvizsgálhatnak. Ismétlem, minden gyanúra okot adó jel hiányában is.

Amúgy nem pusztán a budapestiek alapvető jogai csorbulnak, az Országos rendőrfőkapitány 2018 októberében 2019. március 5.ig az ország nyolc megyéjében - Zala, Somogy, Baranya, Bács-Kiskun, Csongrád, Békés, Hajdú-Bihar, Szabolcs-Szatmár-Bereg megye - rendelt el fokozott ellenőrzést. (Via 24)